b'\n_START_ARTICLE_\nJal\xc5\xa1evec Nartski\n_START_SECTION_\nZemljopis\n_START_PARAGRAPH_\nSmje\xc5\xa1teno je 19 km isto\xc4\x8dno od sredi\xc5\xa1ta Zagreba, odnosno 7 km jugozapadno od Dugog Sela, 3 km zapadno od Rugvice, najve\xc4\x87im dijelom uz \xc5\xbeupanijsku cestu Ivanja Reka-Rugvica-Dugo Selo, nedaleko od rijeke Save. Naselje je smje\xc5\xa1teno na 103 m/nv. Pripada Zagreba\xc4\x8dkoj aglomeraciji, u zagreba\xc4\x8dkoj mikroregiji Sredi\xc5\xa1nje Hrvatske. Sjedi\xc5\xa1te je katoli\xc4\x8dke \xc5\xbeupe Uznesenja Bla\xc5\xbeene Djevice Marije - Savski Nart, dugoselskog dekanata.\n_START_SECTION_\nPovijest\n_START_PARAGRAPH_\nObli\xc5\xbenji Nart Savski bio je sjedi\xc5\xa1te \xc5\xbeupe Uznesenja Bla\xc5\xbeene Djevice Marije do 1797. godine, odnosno on je i danas formalno sredi\xc5\xa1te, ali zbog \xc4\x8destih poplava nedaleke rijeke Save, \xc5\xbeupna crkva je te godine izgra\xc4\x91ena u Jal\xc5\xa1evcu koje je stvarno sjedi\xc5\xa1te \xc5\xbeupe. Legenda govori kako je prvotno mjesto za novu crkvu bilo odre\xc4\x91eno u nedalekoj Strugi Nartskoj, ali je preko no\xc4\x87i slika Majke Bo\xc5\xbeje \xc4\x8dudom preletjela u Jal\xc5\xa1evec, na mjesto dana\xc5\xa1nje \xc5\xbeupne crkve. Vjernici su zaklju\xc4\x87ili da je to njezina volja, pa je tako i bilo._NEWLINE_Od sredine 19. stolje\xc4\x87a Jal\xc5\xa1evec je u sastavu dugoselskog kotara, a od sredine pro\xc5\xa1log stolje\xc4\x87a u op\xc4\x87ini Dugo Selo, a od 1993. u op\xc4\x87ini Rugvica. \xc5\xa0kola u Jal\xc5\xa1evcu Nartskom zapo\xc4\x8dela je s radom 1853. godine, a zgrada \xc5\xa1kole izgra\xc4\x91ena je 1882. (danas ne djeluje). Austro-ugarska administracija je ime sela Jal\xc5\xa1evec u Jal\xc5\xa1evec Nartski promijenila 1900. godine. Dobrovoljno vatrogasno dru\xc5\xa1tvo osnovano je 1929. godine, a vatrogasni dom, zvan "Vatrogasnica" izgra\xc4\x91en je 1934. Naselje se zbog povoljnog smje\xc5\xa1taja, odnosno blizine grada Zagreba po\xc4\x8detkom 80-ih godina 20. st. po\xc4\x8dinje intezivno naseljavati stanovni\xc5\xa1tvom iz svih krajeva Hrvatske i Bosne i Hercegovine, a poglavito tijekom Domovinskog rata.\n_START_SECTION_\nGospodarstvo\n_START_PARAGRAPH_\nGospodarska osnova u manjoj mjeri je poljodjelstvo i gra\xc4\x91evinarstvo, prerada plastike i ugostiteljstvo (ne zna\xc4\x8dajno).'